CELEX: 32016R0085
Language: ro
Date: 2016-01-25 00:00:00
Title: Regulamentul de punere în aplicare (UE) 2016/85 al Comisiei din 25 ianuarie 2016 de suspendare a depunerii cererilor de acordare a ajutorului pentru depozitarea privată a cărnii de porc, prevăzută de Regulamentul de punere în aplicare (UE) 2015/2334

26.1.2016   
            
            
               RO
            
            
               Jurnalul Oficial al Uniunii Europene
            
            
               L 17/10
            
         REGULAMENTUL DE PUNERE ÎN APLICARE (UE) 2016/85 AL COMISIEI
   din 25 ianuarie 2016
   de suspendare a depunerii cererilor de acordare a ajutorului pentru depozitarea privată a cărnii de porc, prevăzută de Regulamentul de punere în aplicare (UE) 2015/2334
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul (CE) nr. 826/2008 al Comisiei din 20 august 2008 de stabilire a normelor comune de acordare a ajutorului pentru depozitarea privată a anumitor produse agricole (2), în special articolul 23 alineatul (3) literele (a) și (c),
   întrucât:
   
               (1)
            
            
               Examinarea situației de pe piață și a utilizării schemei de ajutoare pentru depozitarea privată a cărnii de porc prevăzute în Regulamentul de punere în aplicare (UE) 2015/2334 al Comisiei (3) a arătat că este oportun să se ia în considerare închiderea acestei scheme. Comisia intenționează să solicite avizul Comitetului pentru organizarea comună a piețelor agricole cu privire la regulamentul de închidere respectiv. Totuși, intenția sa riscă să dea naștere unui număr excesiv de mare de cereri în cadrul schemei de ajutoare.
            
         
               (2)
            
            
               Prin urmare, este necesar să se suspende depunerea cererilor pentru ajutorul prevăzut în Regulamentul de punere în aplicare (UE) 2015/2334 și să se respingă anumite cereri depuse înainte de perioada de suspendare.
            
         
               (3)
            
            
               Pentru a se evita speculațiile, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   Articolul 1
   (1)   Aplicarea articolului 2 din Regulamentul de punere în aplicare (UE) 2015/2334 se suspendă pentru perioada cuprinsă între 27 ianuarie 2016 și 2 februarie 2016. Nu sunt acceptate cererile pentru încheierea de contracte depuse în această perioadă.
   (2)   Cererile depuse începând cu 21 ianuarie 2016, a căror acceptare ar fi trebuit să fie hotărâtă în cursul perioadei menționate la alineatul (1), sunt respinse.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 ianuarie 2016.
      
         
            Pentru Comisie,
         
         
            pentru președinte
         
         Jerzy PLEWA
         
            Director general pentru agricultură și dezvoltare rurală
         
      
   
   
      (1)  JO L 347, 20.12.2013, p. 671.
   
      (2)  JO L 223, 21.8.2008, p. 3.
   
      (3)  Regulamentul de punere în aplicare (UE) 2015/2334 al Comisiei din 14 decembrie 2015 de deschidere a depozitării private pentru carnea de porc și de stabilire în avans a cuantumului ajutorului (JO L 329, 15.12.2015, p. 10).